“ทองคำ” เช้านี้ปรับขึ้น 100 บ. รูปพรรณขาย 30,700 บ.
ตลาดซื้อขายทองคำในประเทศเช้านี้ ปรับราคาเพิ่มขึ้น 100 บาท หลังนักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับภาวะเศรษฐกิจโลก ทำให้ทองรูปพรรณขายออกบาททองคำละ 30,700 บาท
ตลาดซื้อขายทองคำในประเทศเช้านี้ ปรับราคาเพิ่มขึ้น 100 บาท หลังนักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับภาวะเศรษฐกิจโลก ทำให้ทองรูปพรรณขายออกบาททองคำละ 30,700 บาท
8 มิ.ย. 2565

ผู้สื่อข่าวรายงานว่า ตลาดซื้อขายทองคำในประเทศวันนี้ (8 มิ.ย. 2565) ปรับราคาขึ้น 100 บาท จากราคาปิดตลาดเมื่อวานนี้ (7 มิ.ย. 2565) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 9:23 น.ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 30,100 บาท ขายออกบาทละ 30,200 บาท
ด้านทองรูปพรรณ 96.5% รับซื้ออยู่ที่บาทละ 29,562 บาท ส่วนราคาขายออกอยู่ที่ 30,700 บาท
ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,850 ดอลลาร์/ออนซ์ ในส่วนสัญญาทองคำตลาดโคเม็กซ์ ส่งมอบเดือนสิงหาคม ดีดตัวขึ้น 8.40 ดอลลาร์ ปิดที่ 1,852.10 ดอลลาร์/ออนซ์ หลังนักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับภาวะเศรษฐกิจโลก
ธนาคารโลกออกรายงานแนวโน้มเศรษฐกิจโลกในวันนี้ โดยได้ปรับลดตัวเลขคาดการณ์การขยายตัวของเศรษฐกิจโลกในปีนี้สู่ระดับ 2.9% จากเดิมที่ระดับ 4.1% โดยได้รับผลกระทบจากการที่รัสเซียส่งกำลังทหารบุกโจมตียูเครน ซึ่งได้ซ้ำเติมความเสียหายที่เกิดจากการแพร่ระบาดของโควิด-19
นายเดวิด มัลพาสส์ ประธานธนาคารโลก ระบุว่า เศรษฐกิจโลกได้รับผลกระทบจากการทำสงครามระหว่างรัสเซียและยูเครน, การที่จีนใช้มาตรการล็อกดาวน์เพื่อสกัดการแพร่ระบาดของโควิด-19, ภาวะชะงักงันของห่วงโซ่อุปทาน รวมทั้งความเสี่ยงของการเกิดภาวะ stagflation ซึ่งเป็นภาวะเศรษฐกิจที่มีการขยายตัวอ่อนแอ แต่เงินเฟ้อพุ่งสูง ซึ่งเคยเกิดขึ้นในช่วงทศวรรษ 1970
ธนาคารโลก ยังคาดว่าเศรษฐกิจของประเทศที่พัฒนาแล้วจะมีการขยายตัวเพียง 2.6% ในปีนี้ และชะลอตัวสู่ 2.2% ในปีหน้า หลังจากพุ่งแตะ 5.1% ในปีที่แล้ว ส่วนเศรษฐกิจของประเทศกำลังพัฒนาและตลาดเกิดใหม่จะมีการขยายตัว 3.4% ในปีนี้ หลังจากพุ่งแตะ 6.6% ในปีที่แล้ว
นอกจากนี้ ธนาคารโลกคาดว่าเศรษฐกิจของยูเครนจะหดตัว 45.1% ในปีนี้ ขณะที่เศรษฐกิจรัสเซียหดตัว 8.9%